Tan Džunji

Pasaulio jaunių čempionatai

Tan Džunji gabumai atsiskleidė anksti. Ji nuo 2000 m. iki 2003 m. sėkmingai žaidė vaikų ir jaunučių amžiaus grupių pasaulio šachmatų čempionatuose: būdama 9 metų Oropesoje del Mar (Ispanija) vykusiame 2000 m. pasaulio jaunių šachmatų čempionate, laimėjo pirmąją vietą mergaičių iki 10 metų amžiaus grupėje (9 tšk. iš 11).
2001 m. ten pat vykusiame 2001 m. pasaulio jaunių šachmatų čempionate, dar kartą dalyvaudama iki 10 m. mergaičių grupėje, savo pasiekimą pakartojo (10 tšk. iš 11).
Būdama 11-kos, 2002 m. Heraklione vykusiame pasaulio jaunių čempionate, žaidė mergaičių iki 12 metų amžiaus grupėje ir laimėjo sau trečią aukso medalį (9 tšk. iš 11).
Žaidžiant toje pat mergaičių amžiaus grupėje 2003 m. Kalitėjoje vykusiame pasaulio jaunių šachmatų šachmatų čempionate, jai atiteko bronzos medalis (8,5 tšk. iš 11).

Kinijos čempionatai

Tan Džunji Kinijos moterų šachmatų čempionatuose yra laimėjusi aukso, sidabro ir bronzos medalių.
2015 m. gegužės 18–29 d. dalyvavo Sinchua vykusiame Kinijos moterų šachmatų čempionate, kuriame surinkusi 8,5 tšk. iš 11-kos, tapo Kinijos moterų šachmatų čempione. 2016 m. buvo antra (7,5 tšk. iš 11), o trečia: 2009 m, 2010 m. bei 2017 m.

Pasaulio moterų šachmatų čempionatai

Pasaulio moterų šachmatų čempionato viršūnė pasidavė ne iš karto.

Pirmasis bandymas

2004 m. dar 13-kos metų neturinti Tan Džunji debiutavo Elistoje vykusiame pasaulio moterų šachmatų čempionate. Pirmajame rate teko žaisti su būsima čempionato nugalėtoja Antoaneta Stefanova, tad teko pralaimėti 0:2.

Antrasis bandymas

2008 m. Tan Džunji pateko į Pasaulio moterų čempionato atkrentamąjį čempionatą iš Azijos zoninio turnyro.
Tačiau 2-ame rate pralaimėjo švedei Pia Kramling rezultatu ½:1½.

Trečiasis bandymas

2015 m. pagal vidutinį reitingą Tan Džunji pateko į 2015 m. pasaulio moterų atkrentamąjį šachmatų čempionatą. Jis jai nebuvo sėkmingas: po lygiųjų pirmojoje partijoje, žaidžiant antrąją ji praleido galimybę laimėti po 52… B:f6!, bet laiko galvojimui buvo nedaug ir po 52…. Bd1? teko nusileisti gruzinei Lelai Javakhišvili ½:1½.

Pasaulio moterų šachmatų čempionė

2015 m. ji laimėjo Čžunšanyje vykusį Azijos moterų zoninį (3,5) turnyrą (8,5 iš 11)
Tai jai leido dalyvauti Teherane vykusiame 2017 m. pasaulio moterų šachmatų čempionate. Jis buvo sėkmingas: pirmajame rate laimėjo mačą prieš JAV šachmatininkę S. Foisor – 1½:½, antrame: po atkaklios kovos, ukrainietę A. Ušeniną – 4½:4½ (po Armagedono part.), trečiame: po papildomų greitųjų partijų, indę R. Padmini – 3½:2½, ketvirtajame: savo tautietę Džju Vendžjin – 1½:½, penktajame: indę D. Hariką – 5:4 (po Armagedono part.) ir pateko į finalą, kur žaidė 4 partijų mačą su ukrainiete Ana Muzyčiuk.
Pirmoji partija baigėsi lygiosiomis, o antrąją laimėjo Tan Džunji, tačiau trečiojoje Ana Muzyčiuk atsirevanšavo ir išlygino mačo rezultatą. Ketvirtoji partija baigėsi lygiosiomis – tad pagrindinis mačas baigėsi lygiosiomis 2:2.
Nugalėtojos išaiškinimui buvo žaidžiamos papildomos greitųjų (po 25 min. + 10 sek.) partijos. Pirmoji baigėsi lygiosiomis, o antrąją laimėjo Tan Džunji ir tapo 16-ąja pasaulio moterų šachmatų čempione.
2018 m. Tan Džunji pralaimėjo 10 partijų mačą, vykusį 2018 m. geg. 2-20 d.  Šanchajuje ir Čongčinge,  savo tautietei Ju Venjun rezultatu 4,5:5,5 ir neteko pasaulio čempionės titulo.

Komandinės šachmatų varžybos

Tan Džunji nemažai žaidžia komandinėse varžybose: šachmatų olimpiadose, Azijos moterų komandiniuose čempionatuose, pasaulio moterų komandiniuose šachmatų čempionatuose, Kinijos šachmatų lygoje ir kitose.

Kiti turnyrai

Tan Džunji sėkmingai žaidė 2011 m. Šendžene vykusioje vasaros universiadoje. Surinkusi 7 tšk. iš 9, ji laimėjo universiados moterų šachmatų turnyrą.
2012 m. Gimarainse vykusiame pasaulio universitetų čempionate, moterų turnyre, surinko 7 tšk. iš 9 ir iškovojo 1-ąją vietą.
2014 m. Šardžoje vykusiame Azijos žaibo čempionate, moterų čempionate, užėmė pirmąją vietą (8 iš 9).2015 m. Ainoje vykusiame Azijos greitųjų šachmatų (15 min. + 10 sek.) čempionate laimėjo moterų čempionatą.2013 m. 3-iajame šachmatų meistrių turnyre laimėjo pirmąją vietą (6,5 iš 9).
2015 m. Usyje vykusiame 5-ajame Kinijos šachmatų meistrių turnyre, surinkusi 7 tšk. iš 9 galimų, užėmė 1-ąją vietą.

Kita veikla

2013 m. baigė Šanchajaus finansų ir ekonomikos universitetą.